**Alegere**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce nu s-a spus până acum există

Şi poate se va spune, poate nu…

O afirmaţie veselă sau tristă

O poate face-oricine - chiar şi tu.

Ce încă nu a fost gândit, pluteşte

În orizonturile-acestui veac,

În care fiece gând se găseşte,

Fie că ni-i sau nu pe plac.

Şi ce n-a fost făcut se poate face

Uşor, căci faptele ne sunt gătate

În potenţialitatea care zace

Să ne-nfruptăm din ea pe săturate.

Şi de e bun sau rău, ce vom aduce

În realitatea noastră materială,

Pecete ne va fi când ne vom duce

Din lumea asta-n alta, mai reală!

Căci toate ce le facem, noi le-alegem,

Şi toate ce le spunem şi gândim;

Şi din acestea toate, toţi culegem

Doar roadele pe care le sădim!